แก้เกมแฮกเกอร์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ธปท.สั่งแบงก์รายงานช่องโหว่ด่วนห่วงลูกค้าโดนโจรฉกข้อมูลส่วนตัว
โพสต์ทูเดย์ — ธปท.สั่งธนาคารพาณิชย์รายงานจุดอ่อนด้อยบริการอินเทอร์เน็ตแบงกิง ห่วงเกิดจากความบกพร่องของระบบ หลังลูกค้าถูกแฮกข้อมูลถี่
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) เปิดเผยว่า หลังจากมีข่าวการโจรกรรมข้อมูล (แฮก) ของลูกค้า และนำไปสู่การสั่งโอนเงินผ่านระบบอินเทอร์เน็ตแบงกิงของธนาคารพาณิชย์ จนทำให้เกิดความเสียหายจากการโอนเงินออกจากบัญชีของลูกค้าได้ ฝ่ายกำกับสถาบันการเงิน ธปท. ได้รับทราบปัญหาและได้ขอความร่วมมือให้ธนาคารพาณิชย์ทุกแห่งที่เปิดให้บริการอินเทอร์เน็ตแบงกิง รายงานข้อมูลการให้บริการลูกค้าให้ ธปท. รับทราบโดยเร็ว 
เป้าหมายหลักคือ ธปท. จะได้พิจารณาข้อเท็จจริงจากกรณีที่เกิดขึ้น รวมถึงตรวจสอบปัญหาในภาพรวมของระบบว่ามีข้ออ่อนด้อยในส่วนใดบ้าง จึงมีจุดอ่อนที่ทำให้เกิดการโจรกรรมข้อมูลได้ เพราะเรื่องนี้ถือว่าสำคัญต่อความมั่นใจของลูกค้าที่จะใช้บริการธนาคารทางอินเทอร์เน็ตและระบบธนาคารอิเล็กทรอนิกส์ในระยะต่อไป
“ตอนนี้เรายังไม่แน่ใจว่าการโจรกรรมดังกล่าว เกิดขึ้นจากคอมพิวเตอร์ของลูกค้าถูกแฮกข้อมูลชื่อและรหัสผ่านที่ใช้ทำธุรกรรมผ่านระบบอินเทอร์เน็ตแบงกิง หรือเกิดจากการแฮกระบบอินเทอร์เน็ตแบงกิงของธนาคารโดยตรง ยังต้องตรวจสอบความชัดเจนต่อไป แต่ถ้าเป็นกรณีแรกก็ลำบาก เพราะไม่ได้เป็นความบกพร่องของระบบอินเทอร์เน็ตแบงกิงของธนาคาร” นายเกริก กล่าว
สำหรับการอนุมัติให้ธนาคารพาณิชย์ให้บริการระบบอินเทอร์เน็ตแบงกิงนั้น ธปท. และธนาคารได้ร่วมกันพัฒนาระบบไอทีและมีการตรวจสอบค่อนข้างมาก เพื่อให้เป็นมาตรฐานสากล แต่เมื่อมีปัญหาลักษณะนี้เกิดขึ้น ก็จำเป็นต้องรายงานมาให้ทราบ จะหาทางดูแลหรือป้องกันได้ หรือถ้าจำเป็นต้องมีอะไรเพิ่มเติมจะได้ดำเนินการได้ทันท่วงที แม้ว่าปัญหาการแฮกจะเกิดจากลูกค้าไม่ใช่ระบบของธนาคารก็ตาม เพราะถึงที่สุดแล้วระบบของธนาคารเองก็จำเป็นจะต้องมีการตรวจสอบและปรับปรุงอย่างต่อเนื่องอยู่แล้ว เพื่อให้เกิดความปลอดภัยในข้อมูลของลูกค้า
อย่างไรก็ตาม จนถึงขณะนี้การหลอกลวงให้ทำธุรกรรมการเงินต่างๆ ผ่านศูนย์ประสานงานแก้ไขปัญหาการปล่อยสินเชื่อ ธปท. ยังมีอยู่ ไม่ได้ลดลงแต่อย่างใด โดยยังมีประชาชนโทรศัพท์มาร้องเรียนเรื่องการถูกกลุ่มมิจฉาชีพโทรศัพท์มาหลอกลวงให้โอนเงินผ่านระบบเอทีเอ็มอย่างต่อเนื่อง แม้ว่าจะมีการประชาสัมพันธ์ให้ความรู้ประชาชนมากขึ้นแล้วก็ตาม 
นอกจากนี้ รูปแบบการหลอกยังเปลี่ยนแปลงไปหลากหลาย เช่น ขอให้กดเอทีเอ็มเพื่อแก้ไขหนี้ที่เกิดขึ้น แจ้งการถูกรางวัลเพื่อให้โอนเงินจ่ายภาษีหัก ณ ที่จ่ายก่อน ดังนั้นประชาชนต้องระมัดระวังให้มากขึ้น ติดตามข่าวสารให้ดี และอย่าหลงเชื่อโทรศัพท์หลอกลวง ส่วนคดีหลอกลวงที่ได้รับร้องเรียน ธปท. ได้ประสานงานกับตำรวจให้ดำเนินคดีต่อไปแล้ว 
ทั้งนี้ ในภาวะปัจจุบันปริมาณธุรกรรมการโอนเงินและธุรกรรมการชำระเงินผ่านระบบอินเทอร์เน็ตแบงกิงยังมีไม่มากนัก เมื่อเทียบกับการใช้บริการโอนเงินผ่านตู้เอทีเอ็มและเคาน์เตอร์ธนาคารปกติ แต่การบริการทางอินเทอร์เน็ตแบงกิงถือเป็นนโยบายสำคัญอีกช่องทางหนึ่งในการลดการใช้เงินสดตามนโยบายของ ธปท. ซึ่งเป็นการสนับสนุนให้ต้นทุนการชำระเงิน การขนส่ง และเบิกจ่ายเงินสดมีต้นทุนที่ถูกลงในอนาคต ส่งผลดีให้การเรียกเก็บค่าธรรมเนียมการให้บริการทางการเงินต่างๆ ของธนาคารถูกลงด้วย